Si Palui: Harimau Sumbung
“Aku asa kada asap malihat anak aruwah nang badua baading nitu waktu di pamakaman samalam,” ujar Tulalak.
“Kana banar napa nang ikam habarakan tu, Lui-ai sagan maingatakan awan kita barataan supaya manjalani hidup ini jangan dangan kasumbungan. Nang barhak sumbung tu hanya Allah Taala,” ujar Tulamak.
“Kapada sasama kita mimang kada bulih sumbung, angkuh atawa takabur, sabab kanyataannya di atas langit masih ada langit lagi. Jangankan kita nusia nang dibari Tuhan akal pamikiran, bahkan hiwan sakali pun inya kada bulih jua basumbung-sumbung diri. Sabagaimana tamsil ibarat nang handak kukisahakan ini,” ujar Tuhalus wan buhannya.
Ada saikur harimau batakun awan pilanduk, awan kambing, kalinci, hayam, itik sarta awan hiwan-hiwan lainnya nang halus-halus di hutan.“Ha..ha.. (auumm !). Siapakah nang paling harat di hutan ini ?? Ayu jawabb..!”. Samua hiwan nang ditakuni nitu kumpak manjawab; “Paduka yang mulia! Tuanku harimau-lah nang paharatnya ! Hampiyanlah raja nang paling bakuasa di hutan ini!”
Harimau itu samakin ganal luang hidungnya. Inya bajalan pulang kuliling hutan manakuni hiwan lainnya nang halus-halus. Samuanya manjawab dangan takzim sarta mamuji-muji kahibatan sang harimau.
Suatu katika inya batamuan awan saikur gajah sing ganalan (taringnya haja parak samitir). Mula-mula si harimau pina katakutan, tapi karna kasumbungannya, maka dangan suara nang di-garau-garaukan inya manakuni si gajah; “Ha..ha.. (auummh !). Hai gajah bangkak! Siapakah nang paling harat di hutan ini ?!”. Si Gajah manciling sarik dipadahakan gajah bangkak. Parlahan tapi pasti harimau diparakinya, kamudian dilincainya, dijajaknya...lalu dililitnya awan balalai sarta dibantingnya! Harimau nitu bilang lucut lalu, kapalanya ba-bincul-bincul, awaknya asa ramuk.
Hanyunyung-hanyunyung si harimau nang sumbung nitu bukah ka tangah hutan sambil gagarunum; “Urang tu ..amun kada bisa manjawab tatakunanku, kada usah bahamuk-hamuk nangkaya itu, gajah bangkak-kai..!”.
(Ha..ha.. Dasar bujur; di atas langit sakalinya ada lagi langit!) (Ifan, sahibul hikayat dari rawasari).
bjn_Latn bjn_Latn bjn_Latn bjn_Latn bjn_Latn bjn_Latn bjn_Latn bjn_Latn bjn_Latn